《题浯溪》
宋代·曾丰

千古一碑得人爱，来书碑后几前辈。相颉颃甚曾不饶，自混融之了无碍。

太平天子狃开元，驯致马嵬悔何逮。桑阴未徙宗庙安，储皇功岂不云倍。

君父恩重臣子轻，功至弥天皆分内。灵武犹言权济经，京师何忍小间大。

南内起居不遑安，西宫晨夕无聊赖。不没其实豫章公，言者无罪闻足戒。

元结但持归美心，为尊者讳谁独怪。归美为颂刺为雅，四诗义各有攸在。

一出春秋雅颂中，两忘人我是非外。朅来独招莫逆魂，尊中有酒聊一酹。

垂去更解未艾纷，石上有壁聊一疥。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。